पाकिस्तान के मिस्बा उल हक. ऑस्ट्रेलिया के शेन वॉटसन और बांग्लादेश के मोहम्मद अशरफुल समेत 18 खिलाड़ियों पर मंगलवार को यहां इंडियन प्रीमियर लीग (आईपीएल) की दूसरी नीलामी के दौरान बोली लगाई जाएगी। जिन खिलाड़ियों की नीलामी होगी उनमें इंग्लैंड का कोई भी खिलाड़ी शामिल नहीं है। इन 18 खिलाड़ियों में सात न्यूजीलैंड के, चार ऑस्ट्रेलिया के, तीन पाकिस्तान के, दो बांग्लादेश के और एक -एक श्रीलंका और दक्षिण अफ्रीका का है।वॉटसन चोटों की वजह से पिछले साल के 20-20 विश्व कप के बाद से ऑस्ट्रेलिया की आेर से नहीं खेले हैं। उन्हें पिछली त्रिकोणीय सीरीज के लिए टीम में चुना गया था मगर पैर में चोट की वजह से वह इसमें नहीं खेल सके। 20-20 क्रिकेट में मिस्बा की कामयाबियों को देखते हुए उन पर सबकी निगाहें रहेंगी। मोहम्मद यूसुफ और एश्वेल प्रिंस पर पिछली नीलामी में किसी ने बोली नहीं लगाई थी लिहाजा वे फिर से नीलाम होंगे। भारतीय क्रिकेट कंट्रोल बोर्ड (बी सी सी आई) के एक अधिकारी ने बताया कि इन 18 के अलावा 13 अन्य विदेशी खिलाड़ियों ने भी पहले सीजन में आई पी एल में खेलने में दिलचस्पी दिखाई है। इनमें ऑस्ट्रेलिया के शॉन टेट और ब्रैड हॉग, वेस्टइंडीज के ड्वेन स्मिथ और पाकिस्तान के यासिर हमीद शामिल हैं। टेट ने खुद को अनिश्चितकाल के लिए क्रिकेट से अलग कर रखा है। सात अन्य ऑस्ट्रेलियाइयों ने भी आईपीएल में खेलने में दिलचस्पी जाहिर की है। आईपीएल के फ्रैंचाइजी चाहें तो इन 18 खिलाड़ियों की सूची के बाहर भी विदेशी खिलाड़ी की खरीददारी कर सकते हैं। लेकिन उन्हें टूर्नामेंट अधिकारियों को बताना होगा कि उनकी दिलचस्पी किस खिलाड़ी में है। इसके बाद आईपीएल अधिकारी उस खिलाड़ी की न्यूनतम बोली का निर्धारण करेंगे और उसके देश के बोर्ड से अनापत्ति प्रमाणपत्र लेंगे। यह नीलामी चार करोड़ 20 लाख डालर की पिछली नीलामी से काफी छोटी होने की संभावना है। इस समय बेंगलूर ने 374000, चेन्नई ने 23750, दिल्ली ने 71250, हैदराबाद ने 262500 , जयपुर ने 1700000, कोलकाता ने 107500, मोहाली ने 20 और मुंबई ने 53750 डॉलर बचा रखे हैं। आईपीएल 18 अप्रैल से खेला जाएगा। सभी फ्रेंचाइजी मालिकों को 2008 का सीजन शुरू होने से 30 दिन पहले अपनी टीमों को अंतिम रूप देना होगा।